CELEX: 22020D0468
Language: da
Date: 2020-03-16 00:00:00
Title: Afgørelse nr. 1/2020 truffet af Associeringsudvalget EU-Kongeriget Marokko den 16. marts 2020 om udveksling af oplysninger mellem Den Europæiske Union og Kongeriget Marokko med henblik på at vurdere virkningen af aftalen i form af brevveksling om ændring af protokol nr. 1 og nr. 4 til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side [2020/468]

31.3.2020   
               
               
                  DA
               
               
                  Den Europæiske Unions Tidende
               
               
                  L 98/45
               
            
         AFGØRELSE NR. 1/2020 TRUFFET AF ASSOCIERINGSUDVALGET EU-KONGERIGET MAROKKO
         den 16. marts 2020
         om udveksling af oplysninger mellem Den Europæiske Union og Kongeriget Marokko med henblik på at vurdere virkningen af aftalen i form af brevveksling om ændring af protokol nr. 1 og nr. 4 til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side [2020/468]
         ASSOCIERINGSUDVALGET EU-KONGERIGET MAROKKO HAR —
         under henvisning til Euro-Middelhavsaftalen af 26. februar 1996 om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side, særlig artikel 83,
         under henvisning til aftalen i form af brevveksling af 25. oktober 2018 mellem Den Europæiske Union og Kongeriget Marokko om ændring af protokol nr. 1 og nr. 4 i Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side, og
         ud fra følgende betragtninger:
         
                     (1)
                  
                  
                     Aftalen i form af brevveksling mellem Den Europæiske Union og Kongeriget Marokko om ændring af protokol nr. 1 og nr. 4 i Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side (»aftalen i form af brevveksling«) trådte i kraft den 19. juli 2019.
                  
               
                     (2)
                  
                  
                     Denne aftale i form af brevveksling er indgået uden at berøre Den Europæiske Unions og Kongeriget Marokkos respektive holdninger til Vestsaharas status.
                  
               
                     (3)
                  
                  
                     Ved denne aftale i form af brevveksling drager produkterne med oprindelse i Vestsahara, som er underlagt toldmyndighederne i Marokkos kontrol, fordel af de samme handelspræferencer, som Den Europæiske Union har indrømmet produkter, der er omfattet af Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side (»associeringsaftalen«).
                  
               
                     (4)
                  
                  
                     I partnerskabets ånd og så parterne kan vurdere virkningen af aftalen i form af brevveksling, især på den bæredygtige udvikling, navnlig hvad angår fordelene for de berørte befolkninger og udnyttelsen af de pågældende områders naturressourcer, er Den Europæiske Union og Kongeriget Marokko blevet enige om mindst én gang om året at udveksle oplysninger inden for rammerne af associeringsudvalget.
                  
               
                     (5)
                  
                  
                     De nærmere regler for denne evaluering vedtages af associeringsudvalget —
                  
               VEDTAGET DENNE AFGØRELSE:
         
            Artikel 1
            
               1.   I partnerskabets ånd, og for at parterne kan vurdere virkningen af aftalen i form af brevveksling under dens anvendelse med henblik på bæredygtig udvikling, er Den Europæiske Union og Marokko blevet enige om gensidigt at udveksle oplysninger hvert år inden for rammerne af associeringsudvalget.
            
            
               2.   Den Europæiske Union og Kongeriget Marokko udveksler relevante oplysninger for de vigtigste økonomiske berørte sektorer samt statistiske, økonomiske, sociale og miljømæssige oplysninger, navnlig om fordelene ved aftalen i form af brevveksling for de berørte befolkninger og udnyttelsen af de pågældende områders naturressourcer. En liste med de relevante oplysninger findes i bilaget til nærværende afgørelse.
               Denne udveksling sker på baggrund af en skriftlig meddelelse, der på forhånd er fremsendt senest ved udgangen af marts hvert år; denne meddelelse kan efterfølges af uddybende oplysninger og supplerende spørgsmål, som vedrører de emner, der er omhandlet i nærværende afgørelse. Svarene skal foreligge senest ved udgangen af juni hvert år.
            
            
               3.   Det er ligeledes aftalt mellem parterne i partnerskabets ånd, og så parterne kan vurdere virkningen af aftalen i form af brevveksling, at Kongeriget Marokko kan anmode Den Europæiske Union om oplysninger om produktion af og handel med specifikke varekategorier, der er af særlig interesse for Kongeriget Marokko, på baggrund af allerede eksisterende informationssystemer.
               Med henblik herpå sender Kongeriget Marokko sin skriftlige anmodning til Den Europæiske Union senest ved udgangen af marts hvert år; denne meddelelse kan efterfølges af uddybende oplysninger og supplerende spørgsmål. Svarene skal foreligge senest ved udgangen af juni hvert år.
            
            
               4.   Parterne noterer sig disse udvekslinger inden for rammerne af associeringsudvalget én gang hvert år.
            
            
               5.   Protokollen med associeringsudvalgets konklusioner skal vedtages af parterne senest måneden efter mødet.
            
         
         
            Artikel 2
            Bilaget udgør en integrerende del af denne afgørelse.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 16. marts 2020.
            
               
                  På Associeringsudvalget EU-Kongeriget Marokkos vegne
               
               R. GILI
            
         
      
      
         
            BILAG
            OPLYSNINGER, DER ER RELEVANTE I FORBINDELSE MED UDVEKSLING AF OPLYSNINGER I HENHOLD TIL AFTALEN I FORM AF BREVVEKSLING
            De oplysninger, der udveksles, skal gøre det muligt at ajourføre den rapport af 11. juni 2018 (1), som Kommissionens tjenestegrene har udarbejdet i samarbejde med Tjenesten for EU's optræden udadtil. Udvekslingen af oplysninger skal således omfatte detaljerede oplysninger, der gør det muligt at vurdere virkningen af aftalen i form af brevveksling under gennemførelsen, herunder generelle oplysninger om områderne og de berørte befolkninger. Disse oplysninger tjener udelukkende evalueringsformål og til at foretage ajourføringer af nævnte rapport fra Kommissionens tjenestegrene og Tjenesten for EU's optræden udadtil. De relevante oplysninger er f.eks. følgende:
            
                        1.
                     
                     
                        Oplysninger fra Kongeriget Marokko:
                        
                                    a)
                                 
                                 
                                    Generelle oplysninger:
                                    
                                                *
                                             
                                             
                                                socioøkonomiske og miljømæssige statistikker.
                                             
                                          
                              
                                    b)
                                 
                                 
                                    Oplysninger om de vigtigste økonomiske eksportsektorer:
                                    
                                                *
                                             
                                             
                                                produktion pr. varetype
                                             
                                          
                                                *
                                             
                                             
                                                udnyttet areal og høstet mængde
                                             
                                          
                                                *
                                             
                                             
                                                eksport til Den Europæiske Union angivet i mængde og værdi
                                             
                                          
                                                *
                                             
                                             
                                                økonomiske aktiviteter hos de lokale aktører, der er knyttet til sektorer, som er omfattet af aftalen i form af brevveksling og skabte arbejdspladser
                                             
                                          
                                                *
                                             
                                             
                                                bæredygtig forvaltning af ressourcer
                                             
                                          
                                                *
                                             
                                             
                                                produktionsvirksomheder.
                                             
                                          
                              
                  
                        2.
                     
                     
                        Oplysninger fra EU:
                        Oplysninger om handel med varer, der eksporteres til Kongeriget Marokko, efter toldposition og angivet i mængde og værdi samt, for så vidt som disse oplysninger er til rådighed, om produktionen af specifikke varer.
                     
                  
                        3.
                     
                     
                        Andre relevante oplysninger:
                        Det fremgår af brevvekslingen mellem Europa-Kommissionen og Kongeriget Marokkos mission ved Den Europæiske Union den 6. december 2018, at Kongeriget Marokko etablerer et system til indsamling af oplysninger vedrørende den eksport, der er omhandlet i associeringsaftalen som ændret i henhold til brevvekslingen, og systematisk og regelmæssigt og på månedlig basis stiller præcise oplysninger til rådighed, der gør det muligt for Den Europæiske Union at få gennemsigtige og troværdig oplysninger om oprindelsen af denne eksport til Unionen pr. region (2). Europa-Kommissionen har direkte adgang til disse oplysninger, som den deler med toldmyndighederne i Den Europæiske Unions medlemsstater.
                        Kongeriget Marokko råder for sit vedkommende over gennemsigtige og troværdige statistiske oplysninger om Den Europæiske Unions eksport til Kongeriget Marokko.
                     
                  
               (1)  »Rapport om fordelene for Vestsaharas befolkning og om høringen af befolkningen om udvidelsen af toldpræferencerne for produkter med oprindelse i Vestsahara« af 11. juni 2018 (SWD (2018) 346 final).
            
               (2)  NB: Dette system har været i brug siden 1. oktober 2019.